Document ID: 31989R3901

*****
ΚΑΝΟΝΙΣΜΟΣ (ΕΟΚ) αριθ. 3901/89 ΤΟΥ ΣΥΜΒΟΥΛΙΟΥ
της 12ης Δεκεμβρίου 1989
για τον καθορισμό του ορισμού των αμνών που παχύνονται ώστε να γίνουν βαρείς αμνοί
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως της αγοράς στον τομέα του προβείου και αιγείου κρέατος (1), και ιδίως το άρθρο 4 παράγραφος 2,
την πρόταση της Επιτροπής,
Εκτιμώντας ότι, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 3013/89, πρέπει να καθορισθεί ένας ορισμός των αμνών που παχύνονται ώστε να γίνουν βαρείς αμνοί για να επιτραπεί η εφαρμογή του άρθρου 5 παράγραφος 4 του προαναφερθέντος κανονισμού· ότι, για το σκοπό αυτό, είναι σκόπιμο ο εν λόγω ορισμός να βασισθεί σε μια ελάχιστη διάρκεια παχύνσεως και σε ένα ελάχιστο μέσο βάρος που είναι δυνατό να εξασφαλίσουν τα χαρακτηριστικά που προσεγγίζουν αρκετά εκείνα των αμνών που παράγονται από τους παραγωγούς βαρέων αμνών κατά την έννοια του άρθρου 4 παράγραφος 3 του ίδιου κανονισμού· ότι ο ορισμός αυτός πρέπει, επιπλέον, να επιτρέπει στην αρμόδια αρχή την πραγματοποίηση των κατάλληλων ελέγχων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την εφαρμογή του κανονισμού (ΕΟΚ) αριθ. 3013/89, οι αμνοί που παχύνονται ώστε να γίνουν βαρείς αμνοί είναι οι αμνοί:
α) που έχουν αποτελέσει αντικείμενο, μετά από απογαλακτισμό, προηγούμενης δήλωσης παχύνσεως ανά παρτίδες ελεγχόμενες·
β) που αναγνωρίζονται, με την ευκαιρία αυτή, με σήμανση ή με οποιαδήποτε άλλη μορφή που προσφέρει ισοδύναμες εγγυήσεις·
γ) που ικανοποιούν τους ακόλουθους όρους:
- ελάχιστη περίοδος παχύνσεως: 45 ημέρες,
- ελάχιστο μέσο βάρος κάθε παρτίδας στο τέλος της παχύνσεως: 25 kg ζωντανού βάρους, ανά αμνό.
Ωστόσο, είναι δυνατές παρεκκλίσεις από το στοιχείο α) πρώτο εδάφιο, όσον αφορά τον απογαλακτισμό, για τους αμνούς ενός περιορισμένου αριθμού φυλών κρεατοπαραγωγής που εκτρέφονται σε σαφώς οροθετημένες γεωγραφικές περιοχές.
2. Η Επιτροπή θεσπίζει, σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 3013/89, τις λεπτομέρειες εφαρμογής της παραγράφου 1, και ιδίως τον κατάλογο των φυτών και των περιοχών που αναφέρονται στο δεύτερο εδάφιο.
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 1989.

Labels: 7
17
6